Cirkusbygningen

Cirkusbygningen i København er opført i 1885-1886 og blev indviet 8. maj 1886. Den er tegnet af arkitekt Henrik Vilhelm Brinkopff. Bygningen kendetegnes ved sin cirkulære form og kuppel. Den er placeret på Axeltorv over for Palads. Historie På det europæiske kontinent havde København fået ry som "en beriderby par excellence". Der blev ligefrem talt om, at byen var "cirkustosset". Tyske beriderselskaber, som Ernst Renz (1814-1892) fra Berlin og G. Schumann, kom jævnligt til København fra 1860'erne. De medbragte deres egne cirkusbygninger, som var kæmpestore interimistiske trækasser. De var genbrugssamlesæt og blev opført på forevisningspladsen, men de var både brandfarlige og besværlige. Renz besøgte købehavn i 1860 i en træbygning på Gyldenløves Bastion, og igen i 1877, hvor hans træbygning blev opført i Nørregades forlængelse. Kong Christian 9. havde været chef for hestegarden, og som gammel kavaleriofficer elskede han hestedressuren i cirkus. Derfor blev der givet et cirkusprivilegium med ret til cirkusdrift i fire sommermåneder. Det udnyttede tømrermester Fritz Petersen. Han erhvervede en stor grund mellem Jernbanegade og Studiestræde, ud mod det nuværende Axeltorv. Her opførte arkitekt Henrik Vilhelm Brinkopff (1823 – 1900) i 1885-86 en cirkelrund cirkusbygning. Da bygningen var halvt færdig, opstod der økonomiske problemer, hvor de forskellige håndværksmestre, der havde taget opførelsen af Cirkusbygningen i entreprise, nedsatte et kreditorudvalg i begyndelsen af 1886. Det medførte, at de implicerede håndværkere måtte konvertere deres tilgodehavender til en ejerandel, hvorved det såkaldte Cirkuskonsortium blev dannet som ejer af Aktieselskabet Kjøbenhavns Cirkus-etablissement. Problemerne betød, at Cirkusbygningen først stod færdig i april 1886. Efter at have være udlejet til blandt andet til bazar og koncert, blev Cirkusbygningen egentlig indviet den 8. maj 1886 med forestillinger af den tyske cirkuskonge Ernst Renz fra Berlin. For at sætte sig selv i relief overlod Renz 1887-sæsonen til sin kollega Gotthold Schumann (1825-1898), der allerede havde besøgte København første gang i 1871. Københavnerne elskede den elskværdige, dansktalende Schumann i modsætning til den arrogante tysktalende Renz, hvilket blev begyndelsen på Schumann-familiens mangeårige tradition med forestillinger i Cirkusbygningen. I marts 1914 nedbrændte det meste af Cirkusbygningen, og kun ydermurene og indgangspartiet overlevede og kan ses den dag i dag. Den nuværende betonkuppel blev opført efter branden til erstatning af det oprindelige lave, kegleformede tag af træ. I perioden fra 1918 helt frem til 1963 var det Schumann-familien, som drev cirkusvirksomhed i bygningen, bortset fra en periode fra 1938 til 1942. I 1963 købte Anva, genboen, bygningen med henblik på nedrivning og opførelse af moderne varehus. Men udvidelsesplanerne mødte stor folkelig modstand, og Cirkusbygningen solgtes i 1974 til Københavns Kommune. Fra 1970 til 1990 var det Benneweis-familien, der lavede cirkus i bygningen. I 1983 blev bygningen renoveret, hvorunder arkitekten Verner Panton fik stor indflydelse på indretningen, og i 1988 blev den fredet. I december 1996, da København var Europas kulturby, gæstespillede det tyske Cirkus Roncalli nogle dage i bygningen. I 1998 gæstepillede Chinese State Circus Yin Yang nogle få dage i bygningen. Bortset fra disse to gæstespil har bygningen ikke været brugt til cirkus siden 1990. Den svenske underholdningskoncern Wallmans salonger indgik i 2002 en aftale med Københavns Kommune om at overtage driften af Cirkusbygningen i 10 år, og fra 2004 har der været showoptræden i form af dinnershows med sangere, dansere og artister i bygningen. Wallmans A/S overtog og købte pr 1. juni 2011 Cirkusbygningen af Københavns Kommune for et endeligt beløb på 45 millioner kroner. I 2014 købte ejendomsselskabet Balder (ejendomsselskab) af Wallmanns A/S for et beløb på ca. 70 mio. kr. og indgik samtidig en 20 årig lejekontrakt. Der forlyder ikke (2018) nogen planer om brug af bygningen til sit oprindelige formål: cirkus. Bygningens historie er beskrevet i bogen "Købehavns Cirkusbygning og andre artikler om cirkus og artister", forlaget Wisby & Wilkens 2017. Bogen omtaler også sæson for sæson de mange forskellige cirkus, som har spillet i bygningen. Tidslinje over cirkus i Cirkusbygningen 1886: Cirkus Renz, Ernst Renz 1887: Cirkus Schumann, Albert Schumann 1888: Cirkus Renz, Ernst Renz 1889-1891: Cirkus Busch, Paul Busch 1892-1893: Cirkus Schumann, Gotthold Schumann 1894: Cirque du Nord, Albert Schmidt 1895: Cirkus Busch, Paul Busch 1896: Cirkus Schumann, Albert Schumann 1897-1898: Cirque du Nord, William Casper 1899: Cirque du Nord, Levater Lee 1900: Cirkus Wulff, Eduard Wulff 1901: Cirkus Krembser, August Krembser 1902-1904: Cirkus Beketow, Mathias Beketow 1905: Cirkus Orlando, Henning Orlando 1906: Cirkus Ciniselli, Alexander Ciniselli 1907-1908: Cirkus Orlando, Henning Orlando 1909-1910: Cirkus Ciniselli, Alexander Ciniselli 1911: Cirkus Carré, Oscar Carré 1912: Cirkus Ciniselli, Alexander Ciniselli 1913: Cirkus Beketow, Mathias Beketow 1914: Lukket for genopførelse efter brand 1915: Cirkus Sarrasani, Hans Stosch aka Giovanni Sarrasani 1916: Cirkus Schumann, Brdr. Schumann 1916-1917 vintersæson: Cirkus Schumann, Brdr. Schumann 1917: Cirkus Carl Hagenbeck 1918-1937: Cirkus Schumann, Brdr. Schumann 1938: Cirkus Houcke, Jean Houcke; og Cirkus Miehe, Dora Miehe 1939: Cirkus Houcke, Jean Houcke 1940: Cirkus Miehe, Dora Miehe 1941-1942: Cirkus Mikkenie-Strassburger, Karl Strassburger 1943-1969: Cirkus Schumann, Brdr. Schumann 1970-1982: Cirkus Benneweis, Eli Benneweis 1983: Lukket grundet ombygning 1984-1990: Cirkus Benneweis, Eli Benneweis 1996: Cirkus Roncalli, Bernhard Paul 1998: Chinese state circus Yin Yang, Guandong-truppen Kilde: Cirkus i Danmark: Cirkusbygningen i København Eksterne henvisninger Detaljeret beskrivelse af Cirkusbygningen Referencer